Duitser ‘net’ derde toeris om in SA te sterf – ministerMinister Lindiwe Sisulu (Foto: GCIS) Lindiwe Sisulu, minister van toerisme, hou vol Suid-Afrika is ’n “baie veilige plek” met “slegs drie” internasionale toeriste wat sedert 1994 in dié land dood is. Dit sluit in die vermoorde Anni Dewani en nou ook Jörg Schnarr, die Duitse toeris wat Maandag in Mpumalanga doodgeskiet is. “Dit is ’n rekord van veiligheid,” paai die minister. “Ons voorsien maksimum sekerheid vir toeriste.” Die minister van polisie het egter Woensdag bekend gemaak dat 11 voorvalle van roof, waarby toeriste betrokke is, tussen April en Junie 2022 in Mpumalanga alleen aangemeld is. Sisulu het Woensdagaand tydens ’n perskonferensie die moord op Schnarr as “berekend” bestempel. Haar departement het Schnarr se medereisigers, onder wie sy vrou, vroeër die dag bygestaan. “Ons het hulle al die nodige ondersteuning gebied. Ons wou aan hulle en ander toeriste wys dat hierdie ’n veilige land is. Hierdie is ’n ongeluk wat ons nie kon voorsien nie. “Suid-Afrika is ’n land wat omgee en die departement van toerisme is ’n omgee-departement… Suid-Afrikaners is vredeliewende mense en Suid-Afrika is ’n vredeliewende land. Ons maak staat op toerisme vir ons ekonomie.” Die 67-jarige Schnarr was Maandagmiddag as deel van ŉ toergroep van die Drakensberge na die Mdluli Safari‑lodge in die Krugerwildtuin op pad toe gewapende aanvallers hulle sowat 800 meter van die Numbi-hek voorgekeer het. Die familie se verklaring rakende die voorval is tydens die mediakonferensie voorgelees aangesien die familie glo ongelukkig is met hoe die Duitse media oor die moord berig het. Schnarr se kinders het glo deur Duitse media se beriggewing van hul pa se moord te hore gekom. (Foto: SAPD) Luidens dié verklaring het ’n motor die pad van die groep toeriste se gehuurde motor sowat 800 meter van die Numbi-hek versper voordat drie gewapende verdagtes uit die motor geklim en na die gehuurde motor gestap het. Schnarr was agter die stuur en het luidens die verklaring in dié stadium sy deur oopgesluit. Dié stelling is later in twyfel getrek toe die minister aangedui het dat Schnarr sy deur toegesluit het. Die verdagtes het nietemin ’n skoot afgevuur en Schnarr het in die motor inmekaargesak. Hy het egter in dié stadium reeds die motor in trurat gesit met sy voet nog op die versnellingspedaal. Die gehuurde motor het agteruit gejaag, die pad verlaat en ’n grensmuur getref. ’n Jojo-watertenk agter die muur het eindelik die motor tot stilstand gedwing. Luidens die verklaring was die aanvallers in dié stadium nog op die toeriste se spoor. ’n Groep inwoners het egter uit hul huise gekom om ondersoek in te stel en dít het die aanvallers die skrik op die lyf gejaag. Die familie van die oorledene is traumatiseer en het Woensdagaand na Duitsland teruggevlieg. Haar man se liggaam sal Donderdag na Duitsland gevlieg word. Volgens Sisulu het die groep toeriste op 20 September in Kaapstad geland waar hulle vyf dae en vier nagte in die Moederstad deurgebring het voordat hulle vier dae en drie nagte in Durban deurgebring het. Vandaar het hulle twee nagte in die Drakensberge deurgebring voordat hulle Maandag met die gehuurde motor na Mpumalanga gereis het. “Hulle het intussen aan ons gesê hulle is mal oor Suid-Afrika. “Ek wil alle toeriste verseker dat die departement van toerisme sal voortgaan met sy pogings om toeriste se veiligheid te verseker. Die aanval op toeriste is nie ’n daaglikse gebeurtenis in ons land nie, maar een voorval is te veel.” Maroela Media het vroeër berig drie mense “van belang” is ná die moord in aanhouding geneem vir ondervraging. Die polisie in Mpumalanga het vanoggend aan Maroela Media bevestig dat dié mense nog nie in hegtenis geneem of aangekla is nie. Dit ten spyte van Sisulu wat aangedui het dat die drie reeds in hegtenis geneem is.